《题陈学正巨源万竹》
元代·方回

种竹种竹，种愈多愈不俗，种至万竿犹不足。读书读书，读愈多愈不愚，读过万卷非有馀。

竹万竿环我屋，书万卷遮我目。书在竹中身书中，竹风吹书沃心胸。

倚竹挟书送飞鸿，不识人间有王公。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。